title: Decizia (PESC) 2019/1296 a Consiliului din 31 iulie 2019 în sprijinul întăririi siguranței și securității biologice în Ucraina, în concordanță cu punerea în aplicare a Rezoluției 1540 (2004) a Consiliului de Securitate al Organizației Națiunilor Unite cu privire la neproliferarea armelor de distrugere în masă și a vectorilor acestora

text:
                  2.8.2019

                  RO

                  Jurnalul Oficial al Uniunii Europene

                  L 204/29

         DECIZIA (PESC) 2019/1296 A CONSILIULUI
         din 31 iulie 2019
         în sprijinul întăririi siguranței și securității biologice în Ucraina, în concordanță cu punerea în aplicare a Rezoluției 1540 (2004) a Consiliului de Securitate al Organizației Națiunilor Unite cu privire la neproliferarea armelor de distrugere în masă și a vectorilor acestora
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 28 alineatul (1) și articolul 31 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 12 decembrie 2003, Consiliul European a adoptat Strategia UE împotriva proliferării armelor de distrugere în masă, al cărei capitol II cuprinde o listă a măsurilor destinate combaterii acestei proliferări. Astfel de măsuri trebuie să fie adoptate atât în Uniune, cât și în țări terțe.

                     (2)

                     Uniunea pune în aplicare în mod activ respectiva strategie și se asigură că măsurile enumerate în capitolul III al acesteia produc efecte, în special furnizând resurse financiare pentru sprijinirea proiectelor specifice desfășurate de instituții multilaterale, acordând statelor asistență tehnică și expertiză cu privire la o gamă largă de măsuri în materie de neproliferare și promovând rolul Consiliului de Securitate al Organizației Națiunilor Unite (CSONU).

                     (3)

                     La 28 aprilie 2004, CSONU a adoptat Rezoluția 1540 (2004) [„RCSONU 1540 (2004)”], care a reprezentat primul instrument internațional care a abordat, în mod integrat și global, armele de distrugere în masă, vectorii acestora și materialele conexe. RCSONU 1540 (2004) a stabilit obligații pentru toate statele, iar respectivele obligații au scopul de a împiedica și de a descuraja actorii nestatali să obțină acces la astfel de arme și materiale conexe. CSONU a mai decis ca toate statele să adopte și să pună în aplicare măsuri eficace în vederea instituirii de controale interne menite să prevină proliferarea armelor nucleare, chimice sau biologice, precum și a vectorilor acestora, inclusiv prin instituirea de controale adecvate asupra materialelor conexe.

                     (4)

                     La 11 mai 2017, Consiliul a adoptat Decizia (PESC) 2017/809 (1) în sprijinul punerii în aplicare a RCSONU 1540 (2004). Punerea în aplicare din punct de vedere tehnic a activităților menționate în cadrul Deciziei (PESC) 2017/809 este încredințată Biroului pentru probleme de dezarmare al ONU (UNODA), în cooperare cu organizațiile internaționale regionale relevante și în special cu Organizația pentru Securitate și Cooperare în Europa (OSCE).

                     (5)

                     La 11 iulie 2017, Consiliul a adoptat Decizia (PESC) 2017/1252 (2) în sprijinul întăririi siguranței și securității chimice în Ucraina, în concordanță cu punerea în aplicare a RCSONU 1540 (2004). Punerea în aplicare din punct de vedere tehnic a activităților menționate în Decizia (PESC) 2017/1252 este încredințată Secretariatului OSCE.

                     (6)

                     Aderarea universală la Convenția privind armele biologice și toxice (BTWC) și la RCSONU 1540 (2004) și punerea în aplicare a acestora se numără printre principalele priorități ale Ucrainei în domeniul neproliferării armelor de distrugere în masă.

                     (7)

                     La 21 martie și la 27 iunie 2014, Uniunea și Ucraina au semnat un acord de asociere (3) care prevede, printre altele, armonizarea accelerată a legislației naționale ucrainene cu legislația relevantă a Uniunii, inclusiv în ceea ce privește eliminarea oricăror obstacole din calea punerii în aplicare cuprinzătoare în Ucraina a RCSONU 1540 (2004). Anumite părți ale Acordului de asociere UE-Ucraina se aplică cu titlu provizoriu de la 1 noiembrie 2014. Acordul de asociere UE-Ucraina a intrat în vigoare la 1 septembrie 2017.

                     (8)

                     În conformitate cu planul de acțiune al guvernului ucrainean privind punerea în aplicare a Acordului de asociere UE-Ucraina pentru anii 2018-2020, Ucraina s-a angajat să elaboreze și să îmbunătățească reglementările și mecanismele în domeniul siguranței și securității biologice, în conformitate cu obligațiile Ucrainei în temeiul BTWC și al RCSONU 1540 (2004), precum și cu normele și standardele internaționale și în special cu legislația UE relevantă.

                     (9)

                     În acest context, Secretariatul OSCE, în strânsă cooperare cu autoritățile competente din Ucraina, a elaborat trei proiecte de propuneri în vederea consolidării siguranței și securității biologice generale în Ucraina.

                     (10)

                     Ar trebui ca Secretariatului OSCE să-i fie încredințată sarcina punerii în aplicare, din punct de vedere tehnic, a proiectelor care urmează să fie desfășurate în temeiul prezentei decizii.

                     (11)

                     Proiectele ar trebui să fie puse în aplicare în concordanță cu dispozițiile corespunzătoare din planul de acțiune al guvernului ucrainean privind punerea în aplicare a Acordului de asociere UE-Ucraina. Activitățile ar trebui să țină seama de bunele practici relevante și de învățămintele desprinse în timpul punerii în aplicare a Deciziei (PESC) 2017/1252.

                     (12)

                     Secretariatul OSCE ar trebui să asigure o cooperare eficientă cu organizațiile și organismele internaționale relevante, cum ar fi Unitatea de sprijin pentru punerea în aplicare a BTWC, Comitetul CSONU instituit în temeiul RCSONU 1540 (2004), Organizația Mondială pentru Sănătatea Animalelor (OIE) și Parteneriatul global împotriva proliferării armelor și a materialelor de distrugere în masă. Secretariatul OSCE ar trebui, de asemenea, să asigure complementaritatea și sinergia proiectelor întreprinse în urma acestei decizii cu proiectele și activitățile relevante trecute și aflate în derulare în Ucraina, sprijinite de anumite state membre ale UE, și cu alte programe sponsorizate de Uniune în acest domeniu, inclusiv Instrumentul care contribuie la stabilitate și pace și centrele de excelență ale UE pentru diminuarea riscurilor chimice, biologice, radiologice și nucleare,

               ADOPTĂ PREZENTA DECIZIE:

            Articolul 1

               (1)   În scopul promovării păcii și securității și a unui multilateralism eficace la nivel global și regional, Uniunea urmărește următoarele obiective:

                           —

                           consolidarea siguranței și securității biologice în Ucraina prin îmbunătățirea bazei legislative și de reglementare a Ucrainei și a sistemelor sale de sănătate a oamenilor și a animalelor, precum și prin sensibilizarea oamenilor de știință din domeniul științelor vieții;

                           —

                           susținerea unui multilateralism eficace la nivel regional prin sprijinirea acțiunilor OSCE de consolidare a capacităților autorităților competente din Ucraina în domeniul siguranței și securității biologice, în concordanță cu obligațiile care decurg din RCSONU 1540 (2004) și din BTWC.

               (2)   Pentru realizarea obiectivelor menționate la alineatul (1), Uniunea întreprinde următoarele proiecte:

                           —

                           armonizarea reglementărilor ucrainene actuale în materie de siguranță și securitate biologică cu standardele internaționale;

                           —

                           stabilirea viabilității sistemului de supraveghere veterinară din Ucraina pentru bolile legate de patogenii deosebit de periculoși („boli legate de EDP”);

                           —

                           campanii de sensibilizare, educație și formare pentru oamenii de știință din domeniul științelor vieții în materie de siguranță și securitate biologică.

                     În anexă este prevăzută o descriere detaliată a proiectelor menționate anterior.

            Articolul 2

               (1)   Înaltul Reprezentant al Uniunii pentru afaceri externe și politica de securitate („Înaltul Reprezentant”) este responsabil de punerea în aplicare a prezentei decizii.

               (2)   Punerea în aplicare din punct de vedere tehnic a proiectelor menționate la articolul 1 alineatul (2) este asigurată de Secretariatul OSCE. Aceasta își îndeplinește respectiva atribuție sub controlul Înaltului Reprezentant. În acest scop, Înaltul Reprezentant încheie acordurile necesare cu Secretariatul OSCE.

            Articolul 3

               (1)   Valoarea de referință financiară pentru punerea în aplicare a proiectelor menționate la articolul 1 alineatul (2) este de 1 913 900 EUR.

               (2)   Cheltuielile finanțate din valoarea prevăzută la alineatul (1) sunt gestionate în conformitate cu procedurile și normele aplicabile bugetului general al Uniunii.

               (3)   Comisia supraveghează gestionarea corectă a cheltuielilor menționate la alineatul (1). În acest scop, aceasta încheie un acord de finanțare cu Secretariatul OSCE. Respectivul acord prevede obligația Secretariatului OSCE de a asigura vizibilitatea contribuției Uniunii, corespunzătoare importanței contribuției respective.

               (4)   Comisia depune eforturile necesare pentru a încheia acordul de finanțare menționat la alineatul (3) cât mai curând posibil după intrarea în vigoare a prezentei decizii. Comisia informează Consiliul cu privire la orice dificultăți care intervin în cursul acestui proces și cu privire la data încheierii acordului de finanțare.

            Articolul 4
            Înaltul Reprezentant raportează Consiliului cu privire la punerea în aplicare a prezentei decizii și face acest lucru pe baza rapoartelor periodice pregătite de Secretariatul OSCE. Aceste rapoarte stau la baza evaluării efectuate de Consiliu. Comisia furnizează informații cu privire la aspectele financiare ale proiectelor menționate la articolul 1 alineatul (2).

            Articolul 5

               (1)   Prezenta decizie intră în vigoare la data adoptării.

               (2)   Prezenta decizie expiră la 36 de luni de la data încheierii acordului de finanțare menționat la articolul 3 alineatul (3) sau la șase luni de la data adoptării deciziei dacă în această perioadă nu a fost încheiat niciun acord de finanțare.

            Adoptată la Bruxelles, 31 iulie 2019.

                  Pentru Consiliu

                  Președintele

               T. TUPPURAINEN

            (1)  Decizia (PESC) 2017/809 a Consiliului din 11 mai 2017 în sprijinul punerii în aplicare a Rezoluției 1540 (2004) a Consiliului de Securitate al Organizației Națiunilor Unite cu privire la neproliferarea armelor de distrugere în masă și a vectorilor acestora (JO L 121, 12.5.2017, p. 39).

            (2)  Decizia (PESC) 2017/1252 a Consiliului din 11 iulie 2017 în sprijinul întăririi siguranței și securității chimice în Ucraina, în concordanță cu punerea în aplicare a Rezoluției 1540 (2004) a Consiliului de Securitate al Organizației Națiunilor Unite cu privire la neproliferarea armelor de distrugere în masă și a vectorilor acestora (JO L 179, 12.7.2017, p. 8).

            (3)  Acord de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte (JO L 161, 29.5.2014, p. 3).

            ANEXĂ
            Consolidarea siguranței și securității biologice în Ucraina în concordanță cu RCSONU 1540 (2004)
            1.   Context
            Legislația ucraineană care interzice armele biologice este detaliată și de cuprinzătoare. Cu toate acestea, o parte semnificativă a legislației și a reglementărilor în domeniu nu mai este de actualitate și nu respectă normele și standardele internaționale. Prin urmare, se impun de urgență revizuirea și actualizarea acestora în scopul armonizării cu standardele internaționale respective.
            Nu există nicio lege-cadru privind siguranța și securitatea biologică în Ucraina care să evidențieze instituirea unui sistem de siguranță și securitate biologică și funcționarea corespunzătoare a acestuia (de exemplu, care să identifice în mod legal organismul executiv central care se ocupă de siguranța și securitatea biologică și care să îndeplinească funcții de expertiză și de monitorizare). Mai mult, nu există nicio cooperarea cuprinzătoare între toate ministerele, agențiile și organizațiile implicate pentru a preveni situațiile de urgență legate de amenințările biologice și pentru a răspunde la acestea.
            De asemenea, nu există mecanisme de control de către stat a respectării cerințelor de securitate biologică în timpul lucrului cu agenți biologici. Nu există niciun registru al actorilor economici și neeconomici care lucrează cu agenți biologici periculoși pe teritoriul Ucrainei. În plus, acești actori care lucrează cu agenți biologici periculoși nu sunt obligați prin lege să dețină autorizațiile relevante. De fapt, eliminarea sistemului de autorizare a dat naștere unei situații în care nu se raportează și nu se controlează respectarea cerințelor de siguranță și securitate biologică în laboratoarele microbiologice al căror număr real este necunoscut. A fost anulat un document normativ care reglementa contabilizarea, transportul, depozitarea și transferul de materiale biologice periculoase. Documentele aplicabile acordă puțină atenție altor aspecte legate de securitatea biologică, cum ar fi verificarea caracterului de încredere al personalului și protecția informațiilor confidențiale.
            Ținând seama de ritmul în care cresc producția agricolă, producția biologică, transportul și relațiile comerciale externe în lumea modernă, medicina umană și medicina veterinară se confruntă cu numeroase probleme, asociate în mod specific cu riscul de proliferare a materialelor biologice în principal, bolile infecțioase și parazitare comune în rândul oamenilor și al animalelor.
            În zilele noastre, principalele amenințări pentru securitatea biologică și alimentară în Ucraina sunt asociate cu pesta porcină africană, gripa aviară, febra aftoasă și cu agenții patogeni bacterieni rezistenți la mai multe medicamente. Există riscuri focale naturale de apariție a unor focare de antrax, rabie, pestă porcină clasică și tularemie. Asigurarea unei securități biologice și alimentare reprezintă un aspect sensibil care nu poate fi soluționat fără implicarea unor mijloace fiabile de monitorizare, de prognoză și de diagnosticare timpurie a infecțiilor emergente și semnificative din punct de vedere economic în rândul animalelor, inclusiv a infecțiilor zoonotice. Securitatea biologică și alimentară în Ucraina poate fi abordată numai prin integrarea cercetării fundamentale în genetică și biotehnologie moleculară în medicina veterinară și umană și în diagnosticarea veterinară și umană.
            Personalul majorității laboratoarelor ucrainene din domeniul științelor vieții este destul de experimentat în manipularea materialelor biologice periculoase. Cu toate acestea, principiile și abordările moderne în materie de siguranță și securitate biologică, tehnicile și practicile moderne și codurile de conduită legate de practicile moderne sunt deosebit de rare în laboratoare. O serie de laboratoare de știință ale vieții posedă un număr moderat de echipamente moderne, însă, din cauza lipsei de pregătire operațională pentru astfel de echipamente, personalul laboratoarelor nu le utilizează sau le utilizează într-un mod necorespunzător. În plus, sistemul actual de formare avansată pentru anumite categorii de oameni de știință din domeniul științelor vieții nu acoperă toate aspectele adecvate ale siguranței și securității biologice. Toți acești factori pot duce la scăderea nivelului de siguranță biologică și de securitate biologică al laboratoarelor în care sunt manipulate materiale biologice periculoase.
            Ca urmare a analizei de mai sus, OSCE a pregătit trei proiecte în vederea consolidării siguranței și securității biologice generale în Ucraina. Aceste proiecte au fost puse la punct în cooperare cu autoritățile ucrainene relevante. Toate proiectele ar urma să fie puse în aplicare în concordanță cu dispozițiile corespunzătoare din planul de acțiune al guvernului ucrainean privind punerea în aplicare a Acordului de asociere UE-Ucraina.
            Proiectele ar urma să fie puse în aplicare ținând seama totodată de bunele practici relevante și de învățămintele desprinse în timpul punerii în aplicare în curs a Deciziei (PESC) 2017/1252 în sprijinul întăririi siguranței și securității chimice în Ucraina.
            2.   Obiectiv
            Obiectivul general al prezentei decizii este de a sprijini proiectele OSCE care vizează consolidarea siguranței și securității biologice în Ucraina, în concordanță cu obligațiile Ucrainei în temeiul BTWC și al RCSONU 1540 (2004), precum și în conformitate cu Acordul de asociere UE-Ucraina.
            3.   Descrierea proiectelor
            3.1.   Armonizarea reglementărilor ucrainene actuale în materie de siguranță și securitate biologică cu standardele internaționale
            3.1.1.   Obiectivul proiectului

                        —

                        Îmbunătățirea bazei legislative și de reglementare a Ucrainei în domeniul siguranței și securității biologice, în concordanță cu obligațiile ce decurg din RCSONU 1540 (2004), și anume adoptarea și asigurarea respectării unor legi eficace adecvate care să interzică oricărui actor nestatal să producă, să dobândească, să dețină, să dezvolte, să transporte, să transfere sau să folosească arme biologice și vectori ai acestora, mai ales în scopuri de terorism.

                  3.1.2.   Descrierea proiectului

                        —

                        Măsurile specifice legate de îmbunătățirile legislative și de reglementare în domeniul siguranței și securității biologice, necesitând o punere în aplicare prioritară și care vor fi sprijinite în mod direct prin acest proiect, includ:

                                    —

                                    elaborarea și transmiterea către Rada Supremă (Verkhovna Rada) a Ucrainei a proiectului de lege al Ucrainei privind siguranța și securitatea biologică;

                                    —

                                    elaborarea și adoptarea unei rezoluții a Cabinetului de Miniștri al Ucrainei privind reglementarea aspectelor legate de controlul respectării cerințelor de siguranță și securitate biologică la nivelul instituțiilor și al unităților care lucrează cu microorganisme patogene;

                                    —

                                    elaborarea și adoptarea conceptului de siguranță și securitate biologică și a planului de acțiune național ucrainian pentru a răspunde la focarele de boli periculoase și deosebit de periculoase, precum și identificarea infrastructurii critice care să asigure un răspuns adecvat la riscurile de apariție a focarelor de boli periculoase și deosebit de periculoase sau la aceste focare;

                                    —

                                    introducerea unui sistem uniform de siguranță biologică a Ucrainei, precum și a unor planuri de protecție împotriva difuzării accidentale sau deliberate a agenților biologici și pentru depozitarea și transportul adecvate și în condiții de siguranță a acestora, inclusiv securitatea lor internă;

                                    —

                                    reorganizarea sistemului de sănătate publică și de medicină veterinară pentru a respecta cerințele internaționale.

                  3.1.3.   Rezultatele preconizate ale proiectului

                        —

                        Îmbunătățirea sistemului ucrainean de siguranță și securitate biologică prin consolidarea cadrului național legislativ și de reglementare în acest domeniu.

                        —

                        Promovarea colaborării între diferite agenții responsabile de siguranța și securitatea biologică.

                        —

                        Asigurarea viabilității sistemului de siguranță și securitate biologică în Ucraina.

                  3.1.4.   Beneficiarii proiectului

                        —

                        Ministerul Sănătății.

                  3.2.   Stabilirea viabilității sistemului de supraveghere veterinară din Ucraina pentru bolile legate de EDP
            3.2.1.   Obiectivul proiectului

                        —

                        Îmbunătățirea siguranței și securității biologice prin consolidarea sistemului ucrainean de sănătate a oamenilor și a animalelor, în concordanță cu obligațiile ce decurg din RCSONU 1540 (2004), și în special asigurarea respectării unor măsuri eficace de instituire a unor controale interne pentru a preveni proliferarea armelor biologice și a vectorilor acestora, inclusiv prin instituirea unor controale adecvate asupra materialelor conexe.

                  3.2.2.   Descrierea proiectului

                        —

                        Introducerea unei monitorizări eficace a bolilor la oameni și a bolilor la animale prin înființarea unui centru comun de utilizare pentru secvențierea și caracterizarea genetică a agenților selecționați și dotarea instituțiilor participante cu aparate de reacție polimerazică în lanț-revers transcriptază (RT-PCR).

                        —

                        Instituirea unor măsuri de reacție rapidă în situații de urgență și introducerea diagnosticării rapide a bolilor deosebit de periculoase întâlnite la animale prin dezvoltarea unor instrumente de diagnosticare bazate pe RT-PCR pentru detectarea pe bază de PCR a unor agenți selectați (agenți ai următoarelor boli: gripa aviară, boala de Newcastle, tuberculoza multirezistentă, dermatoza nodulară contagioasă, tularemia, pesta porcină africană, pestă porcină clasică, febra aftoasă, bruceloza, salmonela multirezistentă și antraxul), pe baza unor protocoale interne elaborate în Ucraina.

                        —

                        Dezvoltarea stocării în condiții de siguranță a agenților patogeni, inclusiv a agenților patogeni zoonotici, virali și bacterieni în laboratoare și depozite, prin întocmirea unor dosare de înregistrare pentru ansamblurile bazate pe RT-PCR.

                        —

                        Furnizarea unei politici tehnice unificate în domeniul evaluării conformității pentru laboratoarele de testare, asigurarea încrederii la nivel național și internațional, asigurarea condițiilor pentru recunoașterea reciprocă a performanței și a transparenței și asigurarea sensibilizării și a competenței în domeniul protecției biologice.

                        —

                        Consolidarea capacităților în diagnosticarea moleculară a bolilor legate de EDP.

                  3.2.3.   Rezultatele preconizate ale proiectului

                        —

                        Consolidarea capacității naționale de supraveghere și prognoză în medicina veterinară.

                        —

                        Dezvoltarea unor instrumente naționale eficace de diagnosticare și supraveghere, bazate pe instrumente RT-PCR și PCR izoterme (C & D, validare și punere în aplicare în laboratoare).

                        —

                        Punerea în aplicare a unei monitorizări eficace a bolilor la animale (inclusiv a bolilor zoonotice).

                        —

                        Crearea unei capacități umane de diagnosticare moleculară a bolilor legate de EDP (cursuri de formare în laborator privind tehnicile PCR).

                  3.2.4.   Beneficiarii proiectului

                        —

                        Serviciul de Stat al Ucrainei pentru Siguranța Alimentară și Protecția Consumatorilor.

                        —

                        Beneficiarul asistenței: Centrul Științific Național „Institutul pentru medicină veterinară experimentală și clinică” (Harkov, Ucraina).

                  3.3   Campanii de sensibilizare, educație și formare pentru oamenii de știință din domeniul științelor vieții în materie de siguranță și securitate biologică
            3.3.1.   Obiectivul proiectului

                        —

                        Îmbunătățirea siguranței, securității și eticii biologice în Ucraina prin sensibilizarea oamenilor de știință din domeniul științelor vieții în privința siguranței și securității biologice, în conformitate cu obligațiile ce decurg din RCSONU 1540 (2004), inclusiv asigurarea respectării unor măsuri interne eficace pentru a preveni proliferarea armelor biologice și a vectorilor acestora.

                  3.3.2.   Descrierea proiectului

                        —

                        Crearea unei echipe de formatori din diferite instituții ucrainene din domeniul științelor vieții, care vor fi în măsură să disemineze cunoștințele moderne despre principiile de siguranță, securitate și etică biologică, bunele practici de laborator și tehnicile și metodele pentru gestionarea riscurilor biologice în laboratoare.

                        —

                        Îmbunătățirea resurselor actuale pentru diseminarea într-o mai mare măsură a cunoștințelor și sensibilizarea în materie de siguranță, securitate și etică biologică în rândul cadrelor didactice, al studenților și al cercetătorilor din domeniul științelor vieții și al altor părți interesate relevante, ținând seama pe deplin de proiectul P633 al Centrului pentru Știință și Tehnologie din Ucraina – „Educație și sensibilizare în Ucraina”.

                        —

                        Asigurarea durabilității capacităților de formare după finalizarea proiectului.

                  3.3.3.   Rezultatele preconizate ale proiectului

                        —

                        O mai mare sensibilizare a părților interesate de la nivel național și local în domeniul siguranței și securității biologice.

                        —

                        Creșterea capacității oamenilor de știință din domeniul științelor vieții de a manipula în condiții de siguranță materialele biologice periculoase.

                        —

                        Creșterea capacității oamenilor de știință din Ucraina din domeniul științelor vieții de a reduce riscurile unei posibile utilizări necorespunzătoare a materialelor și a echipamentelor în timpul cercetărilor lor, precum și ale utilizării inadecvate a cunoștințelor și a rezultatelor acestora.

                        —

                        Înființarea unei echipe solide de formatori în privința siguranței și securității biologice pentru oamenii de știință din domeniul științelor vieții.

                        —

                        Dotarea cu resurse îmbunătățite și durabile pentru diseminarea la distanță a cunoștințelor în materie de siguranță, securitate și etică biologică.

                  3.4.   Beneficiarii proiectului

                        —

                        Ministerul Sănătății.

                  4.   Sprijin administrativ pentru punerea în aplicare a proiectelor
            Personalul special desemnat din cadrul Secretariatului OSCE și din biroul coordonatorului de proiecte pentru Ucraina al OSCE va coordona și gestiona punerea în aplicare a activităților de proiect stabilite la secțiunea 3, cu scopul de a se continua dezvoltarea cadrului de colaborare dintre partenerii ucraineni, inclusiv prin elaborarea unor propuneri de proiecte și a unor măsuri la nivel național noi și relevante.
            Personalul auxiliar va îndeplini următoarele sarcini:

                        —

                        gestionarea proiectelor în fiecare etapă a ciclului de viață al proiectului;

                        —

                        supravegherea financiară curentă a proiectelor;

                        —

                        furnizarea de expertiză tehnică și juridică, sprijinirea achizițiilor publice de anvergură mai mare, colaborarea cu alte organizații internaționale, asigurarea calității și controlul calității în ceea ce privește rezultatele proiectelor aprobate, precum și raportarea către Uniunea Europeană.

                  5.   Durata
            Durata totală estimată a proiectelor va fi de 36 de luni.
            6.   Entitatea de punere în aplicare din punct de vedere tehnic
            Punerea în aplicare din punct de vedere tehnic a prezentei decizii va fi încredințată Centrului de prevenire a conflictelor al Secretariatului OSCE și coordonatorului de proiecte pentru Ucraina al OSCE. OSCE va pune în aplicare activitățile prevăzute în prezenta decizie în cooperare cu alte organizații și agenții internaționale, îndeosebi pentru a asigura sinergii eficace și pentru a evita suprapunerile.
            7.   Raportare
            Secretariatul OSCE va întocmi rapoarte periodice, precum și rapoarte după încheierea fiecăreia dintre activitățile descrise. Rapoartele finale ar trebui transmise Uniunii Europene cel târziu la șase săptămâni de la încheierea activităților relevante.
            8.   Comitetul director
            Comitetul director pentru aceste proiecte va fi alcătuit dintr-un reprezentant al Înaltului Reprezentant și un reprezentant al entității de punere în aplicare menționată la secțiunea 6 din prezenta anexă. Comitetul director va revizui periodic punerea în aplicare a prezentei decizii, cel puțin o dată la șase luni, inclusiv prin utilizarea mijloacelor electronice de comunicare.
            9.   Costul total estimat al proiectelor și contribuția financiară din partea Uniunii Europene
            Costul total al proiectelor se ridică la 1 913 900 EUR.


title: Decizia (PESC) 2019/1298 a Consiliului din 31 iulie 2019 de sprijinire a dialogului și a cooperării între Africa, China și Europa privind preîntâmpinarea deturnării de arme și de muniții în Africa

text:
                  2.8.2019

                  RO

                  Jurnalul Oficial al Uniunii Europene

                  L 204/37

         DECIZIA (PESC) 2019/1298 A CONSILIULUI
         din 31 iulie 2019
         de sprijinire a dialogului și a cooperării între Africa, China și Europa privind preîntâmpinarea deturnării de arme și de muniții în Africa
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 28 alineatul (1) și articolul 31 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     Tratatul privind comerțul cu arme (TCA) a intrat în vigoare la 24 decembrie 2014 și toate statele membre sunt parte la acesta. TCA are drept obiectiv stabilirea unor standarde internaționale comune la cel mai înalt nivel posibil pentru reglementarea comerțului legal cu arme convenționale, precum și preîntâmpinarea și eradicarea comerțului ilicit cu arme convenționale și preîntâmpinarea deturnării acestora.

                     (2)

                     La 19 noiembrie 2018, Consiliul a adoptat Strategia UE împotriva armelor de foc, armelor de calibru mic și armamentului ușor ilicite și a muniției aferente, intitulată „Asigurarea securității armelor, protejarea cetățenilor” (denumită în continuare „strategia”). Obiectivul principal al strategiei este punerea în aplicare deplină și efectivă a Programului de acțiune al ONU din 2001 pentru preîntâmpinarea, combaterea și eradicarea comerțului ilicit cu arme de calibru mic și armament ușor sub toate aspectele sale. Strategia prevede că UE va continua să promoveze un control responsabil și eficace al exporturilor de arme și să sprijine universalizarea și punerea în aplicare a TCA. Strategia afirmă totodată că UE va continua să sprijine Uniunea Africană și comunitățile economice regionale relevante în eforturile lor de combatere a comerțului ilicit cu arme de calibru mic și armament ușor și cu muniția aferentă.

                     (3)

                     În ianuarie 2017, cea de a 28-a sesiune ordinară a Adunării Uniunii Africane a adoptat „Foaia de parcurs principală a Uniunii Africane cuprinzând măsuri practice pentru a reduce la tăcere armele în Africa până în 2020” („African Union Master Roadmap of Practical Steps to Silence the Guns in Africa by Year 2020”), prin care statele membre ale Uniunii Africane se angajează: să reducă fluxul și circulația ilegale a armelor ilicite; să împiedice accesul la arme al rebelilor/insurgenților și să taie legăturile cu furnizorii și cu beneficiarii de arme ilicite, inclusiv prin impunerea de interdicții, în concordanță cu TCA.

                     (4)

                     În concluziile sale privind o strategie a UE pentru China din 18 iulie 2016, Consiliul a sprijinit instituirea unui dialog periodic și substanțial între UE și China +n scopul găsirii, împreună cu statele membre, a unui teren comun mai extins în ceea ce privește dezarmarea, neproliferarea, combaterea terorismului, migrația și securitatea cibernetică.

                     (5)

                     La 30 iunie 2018, cea de a treia Conferință a Organizației Națiunilor Unite de evaluare a progreselor realizate în ceea ce privește punerea în aplicare a Programului de acțiune al ONU împotriva armelor de calibru mic și a armamentului ușor ilicite a adoptat un document final în care statele își reînnoiesc angajamentul de a preîntâmpina și de a combate deturnarea armelor de calibru mic și a armamentului ușor. Statele își reafirmă disponibilitatea de a continua cooperarea internațională și de a consolida cooperarea regională, prin îmbunătățirea coordonării, a consultării, a schimbului de informații și a cooperării operaționale, cu implicarea organizațiilor regionale și subregionale relevante, precum și a autorităților de aplicare a legii, de control la frontiere și de acordare a licențelor de import și de export. De asemenea, statele se angajează să facă schimb de experiență, de lecții învățate și de bune practici privind exporturile de arme de calibru mic și armament ușor, controlul la import și la tranzit, inclusiv privind procesele de certificare sau certificatele utilizatorilor finali, precum și să le pună în practică în conformitate cu cadrele juridice naționale și cu cerințele de securitate ale statelor.

                     (6)

                     Agenda 2030 pentru dezvoltare durabilă afirmă că lupta împotriva comerțului ilicit cu arme de calibru mic și armament ușor este necesară pentru realizarea a numeroase obiective de dezvoltare durabilă, inclusiv a celor privind pacea, justiția și instituțiile solide, reducerea sărăciei, creșterea economică, sănătatea, egalitatea de gen și orașele sigure. Prin urmare, în cadrul obiectivului de dezvoltare durabilă 16.4, toate statele s-au angajat să reducă în mod semnificativ fluxurile financiare ilicite și fluxurile de arme ilicite.

                     (7)

                     La 27 februarie 2012, Consiliul a adoptat Decizia 2012/121/PESC (1), de sprijinire a activităților de promovare a dialogului și a cooperării UE-China-Africa privind controlul armelor convenționale. Respectivul proiect a fost pus în aplicare cu succes de Saferworld, dar sunt necesare mai multe eforturi în acest domeniu pentru a se realiza obiectivele prevăzute în respectiva decizie.

                     (8)

                     Începând cu 2008, Consiliul a adoptat unsprezece decizii de sprijinire a acțiunilor de comunicare cu privire la controlul exporturilor responsabile de arme, în conformitate cu TCA și cu Poziția comună 2008/944/PESC a Consiliului (2), dar colaborarea cu China cu privire la acest subiect a fost limitată,

               ADOPTĂ PREZENTA DECIZIE:

            Articolul 1

               (1)   Obiectivul prezentei decizii este de a contribui la preîntâmpinarea și combaterea deturnării de arme și muniții în Africa.

               (2)   În temeiul alineatului (1), Uniunea sprijină următoarele obiective:

                           (a)

                           sensibilizarea părților interesate din Africa, China și Uniune cu privire la modul în care fluxul ilicit de arme, în special de arme de calibru mic și armament ușor (SALW), precum și de muniție aferentă, către persoane neautorizate contribuie în mod semnificativ la amplificarea insecurității și a violenței în diferite părți ale Africii, subminând astfel coeziunea socială, siguranța publică, dezvoltarea socioeconomică și funcționarea eficace a instituțiilor de stat;

                           (b)

                           promovarea asumării răspunderii și a responsabilității în ceea ce privește comerțul legal cu arme, demonstrând părților interesate din Africa, China și Uniune modul în care controlul eficace al exporturilor de arme poate contribui la reducerea riscului de deturnare a armelor către piața ilicită.

               (3)   În scopul atingerii respectivelor obiective, prezenta decizie sprijină înființarea și dezvoltarea unui grup de lucru neguvernamental comun la nivel de experți Africa-China-Europa privind controlul armelor convenționale (GLE), ale cărui principale sarcini vor fi creșterea nivelului de conștientizare și de implicare și luarea de măsuri din partea comunităților care elaborează politici din Africa, din China și din Uniune, precum și consolidarea cooperării regionale și internaționale pentru a împiedica deturnarea de arme și muniții în Africa.

               (4)   Rezultatele preconizate ale prezentei decizii sunt următoarele:

                           (a)

                           o mai bună înțelegere a impactului pe care îl au deturnarea și utilizarea abuzivă a armelor în Africa, ca urmare a cercetării comune și a analizei comune orientate către acțiune realizate de cercetători și cadre universitare din Africa, China și Uniune, cu recomandări de proiecte specifice sprijinite de China;

                           (b)

                           creșterea gradului de conștientizare de către părțile interesate din Africa, China și Uniune a rolului pe care îl are controlul eficace al exporturilor de arme în reducerea riscului de deturnare și a consecințelor negative ale armelor și munițiilor ilicite în Africa;

                           (c)

                           sporirea contribuției Chinei la inițiativele internaționale și regionale relevante, inclusiv la inițiativa Uniunii Africane de a reduce la tăcere armele în Africa până în 2020 și la punerea în aplicare a TCA;

                           (d)

                           includerea tematicii controlului armelor de calibru mic pe agenda dialogului Forumului privind cooperarea dintre China, Africa și Uniune (FOCAC);

                           (e)

                           crearea unor noi forumuri care să reunească experți din partea guvernului, a societății civile, a mediului de afaceri și a mediului universitar din Africa, China și Uniune, care vor contribui la fundamentarea dialogului strategic la nivel înalt dintre UE și China.

               (5)   Beneficiarii direcți ai proiectelor vor fi aproximativ 500 de persoane din rândul comunității care elaborează politici din Africa, China și Uniune, inclusiv organizații neguvernamentale, grupuri de reflecție, reprezentanți ai industriei, funcționari guvernamentali însărcinați cu controlul armelor convenționale, precum și parlamentari. Beneficiarii indirecți vor fi populația, comunitățile, grupurile și persoanele din Africa care sunt afectate de proliferarea armelor și a munițiilor ilicite pe continent.

               (6)   O descriere detaliată a proiectului este prezentată în anexa la prezenta decizie.

            Articolul 2

               (1)   Înaltul Reprezentant al Uniunii pentru afaceri externe și politica de securitate („ÎR”) răspunde de punerea în aplicare a prezentei decizii.

               (2)   Implementarea la nivel tehnic a proiectului menționat la articolul 1 este asigurată de organizația neguvernamentală Saferworld.

               (3)   Saferworld își îndeplinește atribuțiile sub responsabilitatea ÎR. În acest scop, ÎR încheie acordurile necesare cu Saferworld.

            Articolul 3

               (1)   Valoarea de referință financiară pentru punerea în aplicare a proiectului finanțat de Uniune, menționat la articolul 1, este de 994 007 EUR.

               (2)   Cheltuielile finanțate din valoarea de referință prevăzută la alineatul (1) sunt gestionate în conformitate cu procedurile și normele aplicabile bugetului Uniunii.

               (3)   Comisia supraveghează gestionarea corectă a cheltuielilor menționate la alineatul (1). În acest scop, Comisia încheie acordul de finanțare necesar cu Saferworld. Acordul de finanțare prevede că Saferworld trebuie să asigure vizibilitatea contribuției Uniunii care trebuie să fie adecvată în raport cu valoarea acesteia.

               (4)   Comisia depune eforturile necesare pentru a încheia acordul de finanțare menționat la alineatul (3) cât mai curând posibil după intrarea în vigoare a prezentei decizii. Comisia informează Consiliul cu privire la eventualele dificultăți survenite în decursul respectivului proces și cu privire la data încheierii acordului de finanțare.

            Articolul 4

               (1)   ÎR raportează Consiliului cu privire la punerea în aplicare a prezentei decizii, pe baza unor rapoarte periodice trimestriale întocmite de Saferworld. Rapoartele respective stau la baza evaluării efectuate de Consiliu.

               (2)   Comisia raportează cu privire la aspectele financiare ale proiectului menționat la articolul 1.

            Articolul 5

               (1)   Prezenta decizie intră în vigoare la data adoptării.

               (2)   Prezenta decizie expiră după 36 luni de la data încheierii acordului de finanțare menționat la articolul 3 alineatul (3). Totuși, aceasta expiră după șase luni de la data intrării sale în vigoare dacă niciun acord nu a fost încheiat în respectivul termen.

            Adoptată la Bruxelles, 31 iulie 2019.

                  Pentru Consiliu

                  Președintele

               T. TUPPURAINEN

            (1)  Decizia 2012/121/PESC a Consiliului din 27 februarie 2012 de sprijinire a activităților de promovare a dialogului și a cooperării UE-China-Africa privind controlul armelor convenționale (JO L 54, 28.2.2012, p. 8).

            (2)  Poziția comună 2008/944/PESC a Consiliului din 8 decembrie 2008 de definire a normelor comune care reglementează controlul exporturilor de tehnologie și echipament militar (JO L 335, 13.12.2008, p. 99).

            ANEXĂ
            DIALOGUL ȘI COOPERAREA ÎNTRE AFRICA, CHINA ȘI EUROPA PRIVIND PREÎNTÂMPINAREA DETURNĂRII DE ARME ȘI DE MUNIȚII ÎN AFRICA
            1.   Descrierea proiectului și a activităților
            Proiectul va cuprinde două etape principale, astfel cum sunt rezumate mai jos, la secțiunea 1.1 privind înființarea unui GLE și la secțiunea 1.2 privind comunicarea cu părțile interesate din Africa, China și Uniune care promovează măsuri ce trebuie luate cu scopul de a preîntâmpina deturnarea de arme și de muniții în Africa.
            1.1.   Etapa 1: Înființarea și dezvoltarea unui grup de lucru neguvernamental comun la nivel de experți Africa-China-Europa privind preîntâmpinarea deturnării de arme și de muniții în Africa.
            1.1.1.   Obiective
            Înființarea unui grup de lucru neguvernamental comun la nivel de experți Africa-China-Europa (GLE), care să reunească experți neguvernamentali din Africa, China și Uniune pentru a se implica în activități de comunicare pe lângă părțile interesate din Africa, China și Uniune și pentru a sprijini dialogul și cooperarea la nivel trilateral privind preîntâmpinarea deturnării de arme și de muniții în Africa, cu scopul:

                        (a)

                        de a ilustra costul pentru securitate și pe plan socioeconomic și umanitar al deturnării de arme în Africa, în special de arme de calibru mic și de armament ușor și de muniție aferentă, precum și de a demonstra modurile în care îmbunătățirea controlului transferurilor de arme, inclusiv în ceea ce privește oferta, poate contribui la reducerea riscului de deturnare a armelor în mâinile unor persoane neautorizate;

                        (b)

                        de a contribui la fundamentarea dialogului strategic la nivel înalt dintre UE și China, în special cu privire la securitate și la cooperarea în domeniul controlului armelor în Africa;

                        (c)

                        de a face schimb de informații, idei, expertiză și rezultate ale cercetării între membrii săi și de a evalua eficacitatea politicilor și inițiativelor actuale;

                        (d)

                        de a aborda în mod activ și de a formula recomandări părților interesate la nivel de guvern. Funcționari din Africa, China, Uniune și din statele membre vor fi invitați să observe activitatea GLE și să contribuie la aceasta.

                  1.1.2.   Activități
            Printre activitățile care trebuie sprijinite pentru concretizarea atribuțiilor menționate la etapa 1 se numără:

                        (a)

                        identificarea și dezvoltarea de către Saferworld a unei abordări de implicare față de principalii parteneri și principalele părți interesate din cadrul guvernelor, sectorului de afaceri, organizațiilor societății civile, instituțiilor universitare și agențiilor multilaterale, precum și față de factorii de la nivel regional și comunitar, care va fi crucială pentru succesul și durabilitatea proiectului;

                        (b)

                        bazându-se pe realizările proiectului Uniunii sprijinit în temeiul Deciziei 2012/121/PESC: (i) organizarea a până la 20 de reuniuni de pregătire și de monitorizare în Africa, China și Europa pentru a spori gradul de sensibilizare privind proiectul, incluzând structura și calendarul, și pentru a asigura sprijinul autorităților competente; (ii) identificarea unor experți de prim rang din Africa, China și Uniune care se vor implica în GLE; (iii) elaborarea unor planuri de lucru detaliate pentru înființarea și operaționalizarea GLE; (iv) crearea unei echipe de coordonare a proiectului; (v) delimitarea și repartizarea responsabilităților în cadrul echipei; și (vi) monitorizarea și evaluarea progreselor în punerea în aplicare a activităților;

                        (c)

                        înființarea unui GLE pentru a sprijini dialogul și cooperarea trilaterale. Se preconizează că din GLE vor face parte nouă experți în materie de control al armelor de calibru mic din Africa, China și Europa, care vor fi aleși din cadrul grupurilor de reflecție, al centrelor de cercetare și al instituțiilor universitare, pe baza intereselor și a expertizei acestora, precum și a capacității lor de a se implica în proiect;

                        (d)

                        crearea unui site internet al GLE, care va servi drept platformă online pentru interfața publică a GLE;

                        (e)

                        organizarea a trei reuniuni ale GLE (una în Africa, una în China și una în Europa), pentru a permite interacțiunea și schimbul de cunoștințe în rândul membrilor GLE și al funcționarilor din Africa, China, Uniune și din statele membre, precum și pentru a oferi orientări în ceea ce privește punerea în practică a activităților de sensibilizare și de cercetare.

                  1.1.3.   Rezultate
            GLE devine elementul de bază al procesului de dialog promovat prin prezenta decizie, jucând un rol crucial în reunirea experților în materie de control al armelor de calibru mic din Africa, China și Europa, contribuind la reducerea decalajului dintre comunitățile care se ocupă de cercetare și cele care elaborează politici și asigurând transmiterea efectivă a rezultatelor proiectului către guvernele din Africa, China, Europa și către instituțiile Uniunii.
            1.2.   Etapa 2: Activități de comunicare pe lângă părțile interesate la nivel de guvern din Africa, China și Uniune privind preîntâmpinarea deturnării armelor și munițiilor în Africa și combaterea posesiei ilegale de arme și de muniții în Africa și a transferului și utilizării ilegale a acestora
            1.2.1.   Obiective

                        (a)

                        reducerea deturnării de arme și muniții pe continentul african, reducând astfel amenințările pentru securitatea oamenilor, contribuirea la un mediu pașnic și sigur pentru cetățenii africani și promovarea dezvoltării;

                        (b)

                        sprijinirea statelor africane în ceea ce privește punerea în aplicare a Foii de parcurs principale a Uniunii Africane cuprinzând măsuri practice pentru a reduce la tăcere armele în Africa până în 2020 și a strategiilor relevante ale comunităților economice regionale;

                        (c)

                        stimularea sinergiilor cu punerea în aplicare a altor inițiative internaționale și regionale relevante, inclusiv a TCA, a Programului de acțiune al ONU privind SALW și a Protocolului ONU privind armele de foc;

                        (d)

                        coordonarea și crearea de sinergii cu inițiativele relevante sprijinite de Uniune în Africa, incluzând proiectele UE privind controlul exporturilor de arme și proiectele UE de informare cu privire la TCA sprijinite prin Deciziile (PESC) 2018/299 (1) și 2018/101 (2) ale Consiliului, precum și proiectul iTrace al Conflict Armament Research Ltd. (CAR), sprijinit prin Decizia (PESC) 2017/2283 a Consiliului (3);

                        (e)

                        implicarea în procesul multianual de reexaminare juridică care se desfășoară în prezent în China și care va avea drept rezultat adoptarea unei noi legi privind controlul exporturilor;

                        (f)

                        sprijinirea activităților de control al armelor de calibru mic la nivel comunitar, prin contacte cu persoanele de la nivel local și oferindu-le acestora posibilitatea de a se exprima, precum și modalități de a reduce costul uman al armelor și munițiilor ilicite;

                        (g)

                        sprijinirea cercetării comune și a analizei comune orientate spre acțiuni desfășurate de experți din Africa, China și Uniune cu privire la problemele asociate deturnării și utilizării necorespunzătoare a armelor și munițiilor în Africa, cu recomandări de măsuri specifice care contribuie la abordarea și la reducerea amenințărilor legate de armele și munițiile ilicite. Acestea pot include, printre altele: controlul exporturilor; depozitarea în condiții de siguranță și securitate a armelor și munițiilor; distrugerea surplusului de arme și muniții; marcarea, ținerea evidențelor și urmărirea, inclusiv cooperarea cu misiunile Organizației Națiunilor Unite însărcinate cu identificarea și urmărirea armelor ilicite; monitorizarea și asigurarea respectării aplicării embargourilor asupra armelor; și schimbul de informații operaționale în vederea anihilării rețelelor de trafic de arme.

                  1.2.2.   Activități
            Printre activitățile care trebuie sprijinite pentru punerea în aplicare a atribuțiilor menționate la etapa 2 se numără:

                        (a)

                        două seminare (unul în Africa și unul în China) cu tema „Promovarea răspunderii și a responsabilității în ceea ce privește comerțul cu arme și preîntâmpinarea deturnării armelor și munițiilor către persoane neautorizate și destabilizatoare din Africa”, derulate sub egida GLE, ai cărui membri vor ajuta Saferworld, participând totodată la evenimente;

                        (b)

                        elaborarea și difuzarea unui document de informare cu tema „Combaterea proliferării armelor și munițiilor ilicite în Africa: recomandări către FOCAC”, înainte de summitul FOCAC din 2021;

                        (c)

                        elaborarea și difuzarea unui document de informare în engleză și în chineză cu tema „Proliferarea armelor și munițiilor ilicite în Africa: ce pot face statele furnizoare pentru a reduce riscul de deturnare?”;

                        (d)

                        derularea a trei vizite de cercetare pe teren ale GLE, fiecare cu o durată de zece zile, în trei țări africane selecționate, pentru a aborda aspecte legate de proliferarea și circulația necontrolată a armelor și munițiilor ilicite (inclusiv complexitatea proceselor de deturnare de la transferuri sau exploatații autorizate, precum și fenomenele transfrontaliere problematice, cum ar fi furtul de bovine, alimentate de proliferarea armelor și munițiilor ilicite);

                        (e)

                        elaborarea a trei studii de cercetare (în limbile chineză, engleză și franceză) de către GLE despre cercetarea pe teren, cu recomandări de măsuri practice necesare pentru combaterea armelor și munițiilor ilicite, punând un accent deosebit pe rolul furnizorilor de arme în Africa, China și UE în reducerea riscului de deturnare;

                        (f)

                        organizarea a circa 20 de reuniuni bilaterale cu funcționari africani, chinezi și ai statelor membre pentru a împărtăși și a comunica în mod eficace recomandările GLE și pentru a spori gradul de conștientizare și interesul politic pentru proiectele de cooperare la nivel oficial;

                        (g)

                        elaborarea și difuzarea unui raport de cercetare (în limbile chineză, engleză și franceză) privind proliferarea armelor și munițiilor ilicite în Africa, care va evalua eficacitatea acțiunilor actuale și va include recomandări de proiecte concrete care vor contribui la o mai bună combatere a armelor și munițiilor ilicite, reducând astfel impactul lor dăunător și contribuind la îmbunătățirea păcii și a securității naționale, regionale și internaționale. Raportul va include un accent special pe rolul furnizorilor de arme din Africa, China și Uniune în reducerea riscului de deturnare a armelor în Africa;

                        (h)

                        organizarea unui seminar de încheiere în China pentru a comunica recomandările din cadrul procesului de cercetare și dialog și pentru a demonstra beneficiile cooperării dintre Africa, China, Uniune și statele membre și ale participării la activități comune, precum și instituirea unor procese de susținere a dialogului pe viitor.

                  1.2.3.   Rezultate

                        —

                        Un nivel mai bun de conștientizare, de cunoaștere și de înțelegere pentru 500 de persoane din cadrul comunității care elaborează politici din Africa, China și Uniune, incluzând funcționari însărcinați cu controalele exporturilor de arme convenționale, cadre universitare, parlamentari, organizații neguvernamentale, reprezentanți ai industriei și jurnaliști, în ceea ce privește factorii care contribuie la disponibilitatea pe scară largă a armelor și munițiilor ilicite în Africa, chestiunile importante și impactul pe teren, precum și rolul și responsabilitatea statelor care furnizează arme în reducerea riscului de deturnare în timpul transferului de arme.

                        —

                        Îmbunătățirea dialogului, a interacțiunii și a cooperării privind preîntâmpinarea și combaterea deturnării de arme și de muniții dintre 60 de funcționari din Africa, China, Uniune și din statele membre, inclusiv prin identificarea domeniilor de cooperare practică între Africa, China și Uniune, ceea ce va contribui la reducerea deturnării de arme și de muniții în Africa.

                        —

                        Reducerea numărului de situații în care armele și munițiile sunt deturnate către persoane neautorizate și destabilizatoare din Africa.

                        —

                        Acordarea de sprijin pentru punerea în aplicare a Foii de parcurs principale a Uniunii Africane cuprinzând măsuri practice pentru a reduce la tăcere armele în Africa până în 2020 și a Programului de acțiune al ONU împotriva SALW ilicite.

                        —

                        O mai bună aliniere a normelor și a reglementărilor naționale din Africa și din China la standardele internaționale de control al exporturilor de arme, cum ar fi TCA, în vederea reducerii riscului de deturnare în cadrul comerțului cu arme.

                        —

                        Reintroducerea controlului armelor pe agenda FOCAC drept punct de acces vital pentru consolidarea dialogului și a cooperării dintre Africa și China cu privire la preîntâmpinarea deturnării de arme către persoane neautorizate și destabilizatoare din Africa.

                        —

                        Elaborarea unui set de analize bazate pe dovezi ale problemei armelor și munițiilor ilicite în Africa, pe baza cercetărilor comune realizate pe teren de experți din Africa, China și Uniune, care vor contribui la o mai bună înțelegere globală a deturnării și a retransferului de arme către persoane neautorizate și destabilizatoare din Africa și vor oferi o bază comună mai puternică pentru Africa, China și Uniune, astfel încât acestea să coopereze cu mai multă eficacitate pentru a rezolva problema.

                        —

                        Identificarea mijloacelor practice de abordare a amenințărilor legate de proliferarea armelor și munițiilor ilicite, precum și a necesității unor răspunsuri colective și de cooperare la nivel internațional, în concordanță cu angajamentele și inițiativele de politică internaționale și regionale importante, cum ar fi Programul ONU de acțiune împotriva SALW ilicite, Instrumentul internațional de urmărire, Agenda 2030 pentru dezvoltare durabilă, Tratatul privind comerțul cu arme, Strategia Uniunii Africane pentru controlul proliferării, circulației și traficului de arme de calibru mic și de armament ușor, Agenda strategică de cooperare UE-China 2020, Strategia UE privind China și Strategia UE împotriva armelor de foc, a armelor de calibru mic și a armamentului ușor ilicite și a muniției aferente, precum și strategiile și planurile de acțiune relevante ale comunităților economice regionale.

                        —

                        Consolidarea capacității autorităților naționale africane și a organizațiilor regionale de a identifica nevoile specifice de asistență tehnică și identificarea unor platforme adecvate în cadrul dialogului lor cu China și UE în scopul canalizării resurselor necesare pentru a răspunde acestor nevoi.

                  2.   Participanți și locurile de desfășurare a seminarelor/atelierelor și a evenimentelor de încheiere și de inaugurare
            Cu excepția cazului în care se prevede altfel în textul prezentei anexe, Saferworld va propune participanți potențiali și posibile locuri de desfășurare a seminarelor și a altor evenimente avute în vedere în cadrul proiectului, care vor fi apoi aprobate de ÎR, în consultare cu organismele competente ale Consiliului.
            3.   Gen
            Saferworld va integra aspectele de gen în strategiile și activitățile legate de punerea în aplicare a acestui proiect, astfel încât femeile și bărbații să influențeze proiectul, să participe la acesta și să beneficieze de pe urma sa în mod echitabil. În măsura posibilului, Saferworld va încuraja partenerii la proiect să propună delegații mixte din punctul de vedere al genului care să participe la activitățile din cadrul proiectului și să se asigure că în toate seminarele și vizitele de studiu este inclus impactul în funcție de gen pe care îl au armele și munițiile ilicite.
            4.   Parteneri
            Se preconizează că principalii parteneri ai proiectului vor fi Asociația pentru controlul armelor și dezarmare din China și Centrul de cercetare și informare în domeniul securității din Kenya.
            5.   Comitetul director
            Comitetul director al acestui proiect va fi alcătuit din câte un reprezentant al ÎR, al Comisiei și al Saferworld. Comitetul director va examina punerea în aplicare a prezentei decizii o dată la șase luni, inclusiv prin mijloace electronice de comunicare.
            6.   Raportare
            Saferworld va prezenta rapoarte descriptive din șase în șase luni pentru a analiza progresele înregistrate în sensul obținerii de rezultate. De asemenea, Saferworld va prezenta rapoarte descriptive și financiare anuale și un raport final în termen de șase luni de la sfârșitul perioadei de punere în aplicare.
            7.   Vizibilitatea Uniunii și disponibilitatea materialelor de asistență
            Materialele elaborate în contextul proiectului și site-ul internet specific vor asigura vizibilitatea Uniunii, în special pe baza logoului și a reprezentării grafice a Manualului privind comunicarea și vizibilitatea pentru acțiunile externe ale Uniunii Europene. Delegațiile Uniunii ar trebui să fie implicate în evenimentele din țările terțe pentru a spori monitorizarea la nivel politic și vizibilitatea.

               (1)  Decizia (PESC) 2018/299 a Consiliului din 26 februarie 2018 privind promovarea rețelei europene de grupuri de reflecție independente în domeniul neproliferării și dezarmării, în sprijinul punerii în aplicare a Strategiei UE împotriva proliferării armelor de distrugere în masă (JO L 56, 28.2.2018, p. 46).

               (2)  Decizia (PESC) 2018/101 a Consiliului din 22 ianuarie 2018 privind promovarea controlului eficace al exporturilor de arme (JO L 17, 23.1.2018, p. 40).

               (3)  Decizia (PESC) 2017/2283 a Consiliului din 11 decembrie 2017 în sprijinul unui mecanism global de raportare privind armele de calibru mic și armamentul ușor și alte arme și muniții convenționale ilicite pentru a reduce riscul comerțului ilicit cu acestea („iTrace III”) (JO L 328, 12.12.2017, p. 20).


title: Decizia (PESC) 2019/1328 a Consiliului din 18 februarie 2019 privind semnarea și încheierea Acordului dintre Uniunea Europeană și Regatul Hașemit al Iordaniei de instituire a unui cadru pentru participarea Regatului Hașemit al Iordaniei la operațiile Uniunii Europene de gestionare a crizelor

text:
                  7.8.2019

                  RO

                  Jurnalul Oficial al Uniunii Europene

                  L 207/1

         DECIZIA (PESC) 2019/1328 A CONSILIULUI
         din 18 februarie 2019
         privind semnarea și încheierea Acordului dintre Uniunea Europeană și Regatul Hașemit al Iordaniei de instituire a unui cadru pentru participarea Regatului Hașemit al Iordaniei la operațiile Uniunii Europene de gestionare a crizelor
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 37, coroborat cu articolul 218 alineatele (5) și (6) din Tratatul privind funcționarea Uniunii Europene,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 13 noiembrie 2017, Consiliul a aprobat o decizie de autorizare a deschiderii negocierilor pentru un acord cu Regatul Hașemit al Iordaniei de instituire a unui cadru pentru participarea acestuia la operațiile Uniunii de gestionare a crizelor, în temeiul articolului 37 din Tratatul privind Uniunea Europeană (TUE) și în conformitate cu procedura prevăzută la articolul 218 din Tratatul privind funcționarea Uniunii Europene (TFUE), pe baza textului proiectului de acord-cadru de participare aprobat de Consiliu la 23 februarie 2004, care urmează a fi actualizat în funcție de necesități din perspectiva unor modificări convenite ulterior.

                     (2)

                     Înaltul Reprezentant al Uniunii pentru afaceri externe și politica de securitate a negociat ulterior acordul dintre Uniunea Europeană și Regatul Hașemit al Iordaniei de instituire a unui cadru pentru participarea Regatului Hașemit al Iordaniei la operațiile Uniunii Europene de gestionare a crizelor (denumit în continuare „acordul”).

                     (3)

                     Acordul ar trebui aprobat,

               ADOPTĂ PREZENTA DECIZIE:

            Articolul 1
            Se aprobă, în numele Uniunii, Acordul dintre Uniunea Europeană și Regatul Hașemit al Iordaniei de stabilire a unui cadru pentru participarea Regatului Hașemit al Iordaniei la operațiile Uniunii Europene de gestionare a crizelor.
            Textul acordului este atașat la prezenta decizie.

            Articolul 2
            Președintele Consiliului este autorizat să desemneze persoana împuternicită sau persoanele împuternicite să semneze acordul prin care Uniunea își asumă obligații.

            Articolul 3
            Președintele Consiliului efectuează, în numele Uniunii, notificarea prevăzută la articolul 17 alineatul (1) din acord (1).

            Articolul 4
            Prezenta decizie intră în vigoare la data adoptării.

            Adoptată la Bruxelles, 18 februarie 2019.

                  Pentru Consiliu

                  Președintele

               F. MOGHERINI

            (1)  Data intrării în vigoare a acordului va fi publicată în Jurnalul Oficial al Uniunii Europene de către Secretariatul General al Consiliului.


title: Decizia (UE, Euratom) 2019/1410 a Parlamentului European din 26 martie 2019 privind descărcarea de gestiune pentru execuția bugetului general al Uniunii Europene aferent exercițiului financiar 2017, secțiunea III – Comisia și agențiile executive

text:
               27.9.2019

               RO

               Jurnalul Oficial al Uniunii Europene

               L 249/29

      DECIZIA (UE, Euratom) 2019/1410 A PARLAMENTULUI EUROPEAN
      din 26 martie 2019
      privind descărcarea de gestiune pentru execuția bugetului general al Uniunii Europene aferent exercițiului financiar 2017, secțiunea III – Comisia și agențiile executive
      PARLAMENTUL EUROPEAN,

                  —

                  având în vedere bugetul general al Uniunii Europene aferent exercițiului financiar 2017 (1),

                  —

                  având în vedere conturile anuale consolidate ale Uniunii Europene pentru exercițiul financiar 2017 [COM(2018) 521 – C8-0318/2018) (2),

                  —

                  având în vedere Raportul Comisiei privind acțiunile întreprinse în urma descărcării de gestiune pentru exercițiul financiar 2016 [COM(2018) 545],

                  —

                  având în vedere Raportul anual al Comisiei pentru 2017 privind gestionarea și performanța bugetului UE [COM(2018) 457],

                  —

                  având în vedere Raportul anual al Comisiei către autoritatea care acordă descărcarea de gestiune privind auditurile interne desfășurate în 2017 [COM(2018) 661] și documentul de lucru al serviciilor Comisiei care îl însoțește [SWD(2018) 429],

                  —

                  având în vedere Raportul anual al Curții de Conturi referitor la execuția bugetului privind exercițiul financiar 2017, însoțit de răspunsurile instituțiilor (3), precum și rapoartele speciale ale Curții de Conturi,

                  —

                  având în vedere declarația de asigurare (4) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2017 în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 12 februarie 2019 privind descărcarea de gestiune care trebuie acordată Comisiei cu privire la execuția bugetului general al Uniunii Europene pentru exercițiul financiar 2017 (05824/2019 – C8-0053/2019),

                  —

                  având în vedere articolele 317, 318 și 319 din Tratatul privind funcționarea Uniunii Europene,

                  —

                  având în vedere articolul 106a din Tratatul de instituire a Comunității Europene a Energiei Atomice,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (5), în special articolele 62, 164, 165 și 166,

                  —

                  având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (6), în special articolele 69, 260, 261 și 262,

                  —

                  având în vedere articolul 93 și anexa IV la Regulamentul său de procedură,

                  —

                  având în vedere raportul Comisiei pentru control bugetar și avizele celorlalte comisii interesate (A8-0110/2019),

                  A.

                  întrucât, în temeiul articolului 17 alineatul (1) din Tratatul privind Uniunea Europeană, Comisia execută bugetul și administrează programele; întrucât, în aplicarea articolului 317 din Tratatul privind funcționarea Uniunii Europene, Comisia execută bugetul în cooperare cu statele membre și pe propria răspundere, în conformitate cu principiul bunei gestiuni financiare,

         1.

            acordă Comisiei descărcarea de gestiune pentru execuția bugetului general al Uniunii Europene aferent exercițiului financiar 2017;

         2.

            își prezintă observațiile în rezoluția care face parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2017, secțiunea III – Comisia și agențiile executive, precum și în Rezoluția sa din 26 martie 2019 referitoare la rapoartele speciale ale Curții de Conturi în contextul descărcării de gestiune a Comisiei pentru exercițiul financiar 2017 (7);

         3.

            încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului, Comisiei și Curții de Conturi, precum și instituțiilor de control naționale și regionale din statele membre și de a asigura publicarea acestora în Jurnalul Oficial al Uniunii Europene (seria L).

               Președintele

            Antonio TAJANI

               Secretarul general

            Klaus WELLE

         (1)  JO L 51, 28.2.2017, p. 1.

         (2)  JO C 348, 28.9.2018, p. 1.

         (3)  JO C 357, 4.10.2018, p. 1.

         (4)  JO C 357, 4.10.2018, p. 9.

         (5)  JO L 298, 26.10.2012, p. 1.

         (6)  JO L 193, 30.7.2018, p. 1.

         (7)  Texte adoptate, P8_TA(2019)0243 (a se vedea pagina 59 din prezentul Jurnal Oficial).


title: Decizia (PESC) 2019/1596 a Consiliului din 26 septembrie 2019 de modificare a Deciziei (PESC) 2017/2074 privind măsuri restrictive având în vedere situația din Venezuela

text:
                  27.9.2019

                  RO

                  Jurnalul Oficial al Uniunii Europene

                  L 248/74

         DECIZIA (PESC) 2019/1596 A CONSILIULUI
         din 26 septembrie 2019
         de modificare a Deciziei (PESC) 2017/2074 privind măsuri restrictive având în vedere situația din Venezuela
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 13 noiembrie 2017, Consiliul a adoptat Decizia (PESC) 2017/2074 privind măsuri restrictive având în vedere situația din Venezuela (1).

                     (2)

                     La 16 iulie 2019, Înaltul Reprezentant a emis o declarație în numele Uniunii în care a afirmat faptul că criza politică și prăbușirea economică din Venezuela continuă să aibă un impact considerabil asupra populației, ilustrat de fuga a 4 milioane de persoane din Venezuela, precum și de faptul că criza rămâne, de asemenea, o sursă majoră de instabilitate pentru regiune.

                     (3)

                     În declarație se subliniază faptul că raportul înaltului comisar al ONU pentru drepturile omului („raportul”), publicat recent, confirmă în mod clar și detaliat amploarea și gravitatea încălcărilor drepturilor omului, erodarea statului de drept și dezmembrarea instituțiilor democratice din Venezuela. În plus, în declarație se menționează că moartea tragică a căpitanului Acosta Arévalo în timp ce se afla în arestul forțelor de securitate din Venezuela este un exemplu puternic de deteriorare continuă a situației drepturilor omului.

                     (4)

                     Uniunea a sprijinit cu fermitate concluziile raportului și a solicitat regimului din Venezuela să înceteze imediat încălcările pe scară largă ale drepturilor omului, să coopereze pe deplin cu Oficiul Înaltului Comisar al Națiunilor Unite pentru Drepturile Omului și să se implice în toate procedurile speciale ale ONU pentru a asigura punerea în aplicare a recomandărilor raportului. Uniunea a precizat totodată că este pregătită să inițieze acțiuni în vederea aplicării unor măsuri specifice pentru acei membri ai forțelor de securitate implicați în acte de tortură și în alte încălcări grave ale drepturilor omului.

                     (5)

                     Având în vedere situația gravă și persistentă din Venezuela, astfel cum a fost raportată și de către înaltul comisar al ONU pentru drepturile omului, precum și responsabilitatea pentru încălcările grave ale drepturilor omului, inclusiv tortura, comise, în sprijinul regimului, de părți ale forțelor de securitate și ale serviciilor de informații din Venezuela, șapte persoane ar trebui incluse pe lista persoanelor fizice și juridice, a entităților și a organismelor cărora li se aplică măsuri restrictive, prevăzută în anexa I la Decizia (PESC) 2017/2074.

                     (6)

                     Prin urmare, anexa I la Decizia (PESC) 2017/2074 ar trebui modificată în consecință,

               ADOPTĂ PREZENTA DECIZIE:

            Articolul 1
            Anexa I la Decizia (PESC) 2017/2074 se modifică în conformitate cu anexa la prezenta decizie.

            Articolul 2
            Prezenta decizie intră în vigoare la data publicării în Jurnalul Oficial al Uniunii Europene.

            Adoptată la Bruxelles, 26 septembrie 2019.

                  Pentru Consiliu

                  Președintele

               T. HARAKKA

            (1)  Decizia (PESC) 2017/2074 a Consiliului din 13 noiembrie 2017 privind măsuri restrictive având în vedere situația din Venezuela (JO L 295, 14.11.2017, p. 60).

            ANEXĂ
            Persoanele enumerate în continuare se adaugă pe lista persoanelor fizice și juridice, a entităților și a organismelor prevăzută în anexa I la Decizia (PESC) 2017/2074:

                           Numele

                           Informații de identificare

                           Expunere de motive

                           Data includerii pe listă

                           „19.

                           Nestor Blanco Hurtado

                           Data nașterii: 26 septembrie 1982
                           Numărul cărții de identitate: V-15222057
                           Sexul: bărbătesc

                           Maior în Garda Națională Bolivariană (GNB), a operat alături de funcționari ai Direcției Generale de Contrainformații Militare [Dirección General de Contrainteligencia Militar (DGCIM)] cel puțin din decembrie 2017. Responsabil de încălcări grave ale drepturilor omului, inclusiv tortură, folosirea excesivă a forței și aplicarea de rele tratamente deținuților din centrele DGCIM.

                           27.9.2019

                           20.

                           Rafael Ramon Blanco Marrero

                           Data nașterii: 28 februarie 1968
                           Numărul cărții de identitate: V-6250588
                           Sexul: bărbătesc

                           Director adjunct al Direcției Generale de Contrainformații Militare [Dirección General de Contrainteligencia Militar (DGCIM)] cel puțin din decembrie 2018 și general de divizie al armatei naționale bolivariene venezuelene începând cu 5 iulie 2019. Responsabil de încălcări grave ale drepturilor omului, inclusiv tortură, folosirea excesivă a forței și aplicarea de rele tratamente deținuților din centrele DGCIM, comise de funcționari ai DGCIM aflați sub comanda sa. Asociat decesului căpitanului Acosta.

                           27.9.2019

                           21.

                           Carlos Calderon

                           Sexul: bărbătesc

                           Titular al unei funcții superioare (denumit comisar, director și director general) în cadrul Serviciului Bolivarian de Informații (SEBIN). Responsabil de încălcări grave ale drepturilor omului, inclusiv tortură, folosirea excesivă a forței și aplicarea de rele tratamente deținuților din centrele SEBIN. În special, a participat la acte de tortură și la aplicarea de tratamente crude, inumane sau degradante deținuților din El Helicoide, una din închisorile SEBIN, fiind responsabil de acestea.

                           27.9.2019

                           22.

                           Alexis Enrique Escalona Marrero

                           Data nașterii: 12 octombrie 1962
                           Sexul: bărbătesc

                           Șef al Biroului Național de Combatere a Criminalității Organizate și a Finanțării Terorismului (ONDOFT). Comandant național al Comandoului Național împotriva Extorcării și Răpirilor [Comando Nacional Antiextorsión y Secuestro (CONAS)] în perioada 2014-2017. Responsabil de încălcări grave ale drepturilor omului, inclusiv tortură, folosirea excesivă a forței și aplicarea de rele tratamente deținuților, comise de membri ai CONAS aflați sub comanda sa. Responsabil, de asemenea, de reprimarea societății civile de către membri ai CONAS aflați sub comanda sa.

                           27.9.2019

                           23.

                           Rafael Antonio Franco Quintero

                           Data nașterii: 14 octombrie 1973
                           Numărul cărții de identitate: V-11311672
                           Sexul: bărbătesc

                           Agent al Serviciului Bolivarian de Informații (SEBIN). Șef al Serviciului de investigații din cadrul Direcției Generale de Contrainformații Militare [Dirección General de Contrainteligencia Militar (DGCIM)], cel puțin în perioada 2017-decembrie 2018. Responsabil de încălcări grave ale drepturilor omului, inclusiv tortură, folosirea excesivă a forței și aplicarea de rele tratamente deținuților din centrele DGCIM, comise de membri ai DGCIM aflați sub comanda sa. Responsabil, de asemenea, de reprimarea societății civile și a opoziției democratice de către membri ai DGCIM aflați sub comanda sa. Asociat decesului căpitanului Acosta.

                           27.9.2019

                           24.

                           Alexander Enrique Granko Arteaga

                           Data nașterii: 25 martie 1981
                           Numărul cărții de identitate: V-14970215
                           Sexul: bărbătesc

                           Șef (director) al Diviziei pentru afaceri speciale (DAE) din cadrul Direcției Generale de Contrainformații Militare [Dirección General de Contrainteligencia Militar (DGCIM)]. Responsabil de încălcări grave ale drepturilor omului, inclusiv tortură, o folosire excesivă a forței cauzând moarte sau vătămări corporale și aplicarea de rele tratamente deținuților din centrele DGCIM, comise de el însuși și de alți funcționari ai DGCIM aflați sub comanda sa. Responsabil, de asemenea, de reprimarea societății civile de către membri ai DGCIM aflați sub comanda sa și implicat direct în astfel de acte de represiune. Asociat decesului căpitanului Acosta.

                           27.9.2019

                           25.

                           Hannover Esteban Guerrero Mijares

                           Data nașterii: 14 ianuarie 1971
                           Sexul: bărbătesc

                           Șef al Serviciului de investigații din cadrul Direcției Generale de Contrainformații Militare [Dirección General de Contrainteligencia Militar (DGCIM)], cel puțin din aprilie 2019 până în august 2019. În calitatea de șef al Serviciului de investigații, a supravegheat centrul DGCIM din Boleita. Responsabil de încălcări grave ale drepturilor omului, inclusiv tortură, folosirea excesivă a forței și aplicarea de rele tratamente deținuților, comise de el însuși și de alți funcționari aflați sub comanda sa, în special în Boleita. Asociat decesului căpitanului Acosta.

                           27.9.2019”


title: Decizia (UE, Euratom) 2019/1417 a Parlamentului European din 26 martie 2019 privind descărcarea de gestiune pentru execuția bugetului Agenției Executive pentru Cercetare aferent exercițiului financiar 2017

text:
               27.9.2019

               RO

               Jurnalul Oficial al Uniunii Europene

               L 249/93

      DECIZIA (UE, Euratom) 2019/1417 A PARLAMENTULUI EUROPEAN
      din 26 martie 2019
      privind descărcarea de gestiune pentru execuția bugetului Agenției Executive pentru Cercetare aferent exercițiului financiar 2017
      PARLAMENTUL EUROPEAN,

                  —

                  având în vedere bugetul general al Uniunii Europene aferent exercițiului financiar 2017 (1),

                  —

                  având în vedere conturile anuale consolidate ale Uniunii Europene pentru exercițiul financiar 2017 [COM(2018) 521 – C8-0318/2018] (2),

                  —

                  având în vedere conturile anuale finale ale Agenției Executive pentru Cercetare pentru exercițiul financiar 2017 (3),

                  —

                  având în vedere Raportul Comisiei privind acțiunile întreprinse în urma descărcării de gestiune pentru exercițiul financiar 2016 [COM(2018) 545] și documentul (documentele) de lucru al (ale) serviciilor Comisiei care îl însoțește (însoțesc),

                  —

                  având în vedere Raportul anual al Comisiei către autoritatea care acordă descărcarea de gestiune privind auditurile interne desfășurate în 2017 [COM(2018) 661] și documentul de lucru al serviciilor Comisiei care îl însoțește [SWD(2018) 429],

                  —

                  având în vedere Raportul Curții de Conturi privind conturile anuale ale Agenției Executive pentru Cercetare pentru exercițiul financiar 2017, însoțit de răspunsul Agenției (4),

                  —

                  având în vedere declarația de asigurare (5) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2017 în temeiul articolului 287 din Tratatul privind funcționarea Uniunii Europene;

                  —

                  având în vedere Recomandarea Consiliului din 12 februarie 2019 privind descărcarea de gestiune a agențiilor executive în ceea ce privește execuția bugetului pentru exercițiul financiar 2017 (05826/2019 – C8-0054/2019),

                  —

                  având în vedere articolele 317, 318 și 319 din Tratatul privind funcționarea Uniunii Europene,

                  —

                  având în vedere articolul 106a din Tratatul de instituire a Comunității Europene a Energiei Atomice,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (6), în special articolele 62, 164, 165 și 166,

                  —

                  având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (7), în special articolele 69, 260, 261 și 262,

                  —

                  având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (8), în special articolul 14 alineatul (3),

                  —

                  având în vedere Regulamentul (CE) nr. 1653/2004 al Comisiei din 21 septembrie 2004 de stabilire a regulamentului financiar tip pentru agențiile executive, în temeiul Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini privind gestionarea programelor comunitare (9), în special articolul 66 primul și al doilea paragraf,

                  —

                  având în vedere Decizia de punere în aplicare 2013/778/UE a Comisiei din 13 decembrie 2013 de înființare a Agenției Executive pentru Cercetare și de abrogare a Deciziei 2008/46/CE (10),

                  —

                  având în vedere articolul 93 și anexa IV la Regulamentul său de procedură,

                  —

                  având în vedere raportul Comisiei pentru control bugetar și avizele celorlalte comisii interesate (A8-0110/2019),

                  A.

                  întrucât, în temeiul articolului 17 alineatul (1) din Tratatul privind Uniunea Europeană, Comisia execută bugetul și administrează programele; întrucât, în aplicarea articolului 317 din Tratatul privind funcționarea Uniunii Europene, Comisia execută bugetul în cooperare cu statele membre și pe propria răspundere, în conformitate cu principiul bunei gestiuni financiare,

         1.

            acordă directorului Agenției Executive pentru Cercetare descărcarea de gestiune pentru execuția bugetului Agenției Executive aferent exercițiului financiar 2017;

         2.

            își prezintă observațiile în rezoluția care face parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2017, secțiunea III – Comisia și agențiile executive, precum și în Rezoluția sa din 26 martie 2019 referitoare la rapoartele speciale ale Curții de Conturi în contextul descărcării de gestiune a Comisiei pentru exercițiul financiar 2017 (11);

         3.

            încredințează președintelui sarcina de a transmite prezenta decizie, decizia privind descărcarea de gestiune pentru execuția bugetului general al Uniunii Europene aferent exercițiului financiar 2017, secțiunea III – Comisia, precum și rezoluția care face parte integrantă din aceste decizii directorului Agenției Executive a Consiliului European pentru Cercetare, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

               Președintele

            Antonio TAJANI

               Secretarul general

            Klaus WELLE

         (1)  JO L 51, 28.2.2017, p. 1.

         (2)  JO C 348, 28.9.2018, p. 1.

         (3)  JO C 413, 14.11.2018, p. 12.

         (4)  JO C 434, 30.11.2018, p. 16.

         (5)  JO C 434, 30.11.2018, p. 225.

         (6)  JO L 298, 26.10.2012, p. 1.

         (7)  JO L 193, 30.7.2018, p. 1.

         (8)  JO L 11, 16.1.2003, p. 1.

         (9)  JO L 297, 22.9.2004, p. 6.

         (10)  JO L 346, 20.12.2013, p. 54.

         (11)  Texte adoptate, P8_TA(2019)0243 (a se vedea pagina 59 din prezentul Jurnal Oficial).


title: Decizia (UE, Euratom) 2019/1418 a Parlamentului European din 26 martie 2019 privind descărcarea de gestiune pentru execuția bugetului Agenției Executive pentru Inovare și Rețele aferent exercițiului financiar 2017

text:
               27.9.2019

               RO

               Jurnalul Oficial al Uniunii Europene

               L 249/95

      DECIZIA (UE, Euratom) 2019/1418 A PARLAMENTULUI EUROPEAN
      din 26 martie 2019
      privind descărcarea de gestiune pentru execuția bugetului Agenției Executive pentru Inovare și Rețele aferent exercițiului financiar 2017
      PARLAMENTUL EUROPEAN,

                  —

                  având în vedere bugetul general al Uniunii Europene aferent exercițiului financiar 2017 (1),

                  —

                  având în vedere conturile anuale consolidate ale Uniunii Europene pentru exercițiul financiar 2017 [COM(2018) 521 – C8-0318/2018] (2),

                  —

                  având în vedere conturile anuale finale ale Agenției Executive pentru Inovare și Rețele pentru exercițiul financiar 2017 (3),

                  —

                  având în vedere Raportul Comisiei privind acțiunile întreprinse în urma descărcării de gestiune pentru exercițiul financiar 2016 [COM(2018) 545] și documentul (documentele) de lucru al (ale) serviciilor Comisiei care îl însoțește (însoțesc),

                  —

                  având în vedere Raportul anual al Comisiei către autoritatea care acordă descărcarea de gestiune privind auditurile interne desfășurate în 2017 [COM(2018) 661] și documentul de lucru al serviciilor Comisiei care îl însoțește [SWD(2018) 429],

                  —

                  având în vedere Raportul Curții de Conturi privind conturile anuale ale Agenției Executive pentru Inovare și Rețele pentru exercițiul financiar 2017, însoțit de răspunsul agenției (4),

                  —

                  având în vedere declarația de asigurare (5) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2017 în temeiul articolului 287 din Tratatul privind funcționarea Uniunii Europene;

                  —

                  având în vedere Recomandarea Consiliului din 12 februarie 2019 privind descărcarea de gestiune a agențiilor executive în ceea ce privește execuția bugetului pentru exercițiul financiar 2017 (05826/2019 – C8-0054/2019),

                  —

                  având în vedere articolele 317, 318 și 319 din Tratatul privind funcționarea Uniunii Europene,

                  —

                  având în vedere articolul 106a din Tratatul de instituire a Comunității Europene a Energiei Atomice,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (6), în special articolele 62, 164, 165 și 166,

                  —

                  având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (7), în special articolele 69, 260, 261 și 262,

                  —

                  având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (8), în special articolul 14 alineatul (3),

                  —

                  având în vedere Regulamentul (CE) nr. 1653/2004 al Comisiei din 21 septembrie 2004 de stabilire a Regulamentului financiar tip pentru agențiile executive, în aplicarea Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini privind gestionarea programelor comunitare (9), în special articolul 66 primul și al doilea paragraf,

                  —

                  având în vedere Decizia de punere în aplicare 2013/801/UE a Comisiei din 23 decembrie 2013 de înființare a Agenției executive pentru inovare și rețele și de abrogare a Deciziei 2007/60/CE, astfel cum a fost modificată prin Decizia 2008/593/CE (10),

                  —

                  având în vedere articolul 93 și anexa IV la Regulamentul său de procedură,

                  —

                  având în vedere raportul Comisiei pentru control bugetar și avizele celorlalte comisii interesate (A8-0110/2019),

                  A.

                  întrucât, în temeiul articolului 17 alineatul (1) din Tratatul privind Uniunea Europeană, Comisia execută bugetul și administrează programele; întrucât, în aplicarea articolului 317 din Tratatul privind funcționarea Uniunii Europene, Comisia execută bugetul în cooperare cu statele membre și pe propria răspundere, în conformitate cu principiul bunei gestiuni financiare,

         1.

            acordă directorului Agenției Executive pentru Inovare și Rețele descărcarea de gestiune pentru execuția bugetului agenției aferent exercițiului financiar 2017;

         2.

            își prezintă observațiile în rezoluția care face parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2017, secțiunea III – Comisia și agențiile executive, precum și în Rezoluția sa din 26 martie 2019 referitoare la rapoartele speciale ale Curții de Conturi în contextul descărcării de gestiune a Comisiei pentru exercițiul financiar 2017 (11);

         3.

            încredințează președintelui sarcina de a transmite prezenta decizie, decizia privind descărcarea de gestiune pentru execuția bugetului general al Uniunii Europene aferent exercițiului financiar 2017, secțiunea III – Comisia, precum și rezoluția care face parte integrantă din aceste decizii directorului Agenției Executive pentru Inovare și Rețele, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

               Președintele

            Antonio TAJANI

               Secretarul general

            Klaus WELLE

         (1)  JO L 51, 28.2.2017, p. 1.

         (2)  JO C 348, 28.9.2018, p. 1.

         (3)  JO C 413, 14.11.2018, p. 11.

         (4)  JO C 434, 30.11.2018, p. 16.

         (5)  JO C 434, 30.11.2018, p. 221.

         (6)  JO L 298, 26.10.2012, p. 1.

         (7)  JO L 193, 30.7.2018, p. 1.

         (8)  JO L 11, 16.1.2003, p. 1.

         (9)  JO L 297, 22.9.2004, p. 6.

         (10)  JO L 352, 24.12.2013, p. 65.

         (11)  Texte adoptate, P8_TA(2019)0243 (a se vedea pagina 59 din prezentul Jurnal Oficial).